CELEX: 32020D1492
Language: sk
Date: 2020-10-12 00:00:00
Title: Rozhodnutie Rady (EÚ) 2020/1492 z 12. októbra 2020 o pozícii, ktorá sa má v mene Európskej únie zaujať v spoločnom výbore zriadenom Dohodou medzi Európskou úniou a Švajčiarskou konfederáciou o prepojení ich systémov obchodovania s emisiami skleníkových plynov v súvislosti s prijatím spoločných operačných postupov (Text s významom pre EHP)

16.10.2020   
               
               
                  SK
               
               
                  Úradný vestník Európskej únie
               
               
                  L 343/14
               
            
         ROZHODNUTIE RADY (EÚ) 2020/1492
         z 12. októbra 2020
         o pozícii, ktorá sa má v mene Európskej únie zaujať v spoločnom výbore zriadenom Dohodou medzi Európskou úniou a Švajčiarskou konfederáciou o prepojení ich systémov obchodovania s emisiami skleníkových plynov v súvislosti s prijatím spoločných operačných postupov
         (Text s významom pre EHP)
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 192 ods. 1 v spojení s článkom 218 ods. 9,
         so zreteľom na návrh Európskej komisie,
         keďže:
         
                     (1)
                  
                  
                     Dohoda medzi Európskou úniou a Švajčiarskou konfederáciou o prepojení ich systémov obchodovania s emisiami skleníkových plynov (1) (ďalej len „dohoda“) bola uzavretá Úniou rozhodnutím Rady (EÚ) 2018/219 (2) a nadobudla platnosť 1. januára 2020.
                  
               
                     (2)
                  
                  
                     Podľa dohody môže spoločný výbor zriadený dohodou (ďalej len „spoločný výbor“) prijať rozhodnutie o spoločných operačných postupoch vypracovaných švajčiarskym správcom registra a ústredným správcom registra Únie, ktoré sa týkajú technických a iných záležitostí potrebných na fungovanie prepojenia, pričom zohľadní priority domácich právnych predpisov. Spoločné operačné postupy nadobudnú účinnosť po prijatí rozhodnutia spoločného výboru.
                  
               
                     (3)
                  
                  
                     Spoločný výbor má na svojom treťom zasadnutí, ktoré sa uskutoční v roku 2020, tieto vypracované spoločné operačné postupy prijať.
                  
               
                     (4)
                  
                  
                     Je teda vhodné stanoviť pozíciu, ktorá sa má zaujať v mene Únie spolu v spoločnom výbore, keďže spoločné operačné postupy budú pre Úniu záväzné.
                  
               
                     (5)
                  
                  
                     Prijatie spoločných operačných postupov je dôležitý prvok vykonávania dohody, keďže určuje operačné postupy pre fungovanie prepojenia, ktoré musia dodržiavať obidve strany.
                  
               
                     (6)
                  
                  
                     Je vhodné, aby spoločný výbor zriadil pracovnú skupinu podľa dohody, ktorá mu bude pomáhať pri plnení jeho funkcií podľa dohody, pokiaľ ide o vypracovanie technických usmernení na zabezpečenie riadneho vykonávania dohody vrátane technických alebo iných záležitostí potrebných na fungovanie prepojenia a s prihliadnutím na priority vnútroštátnych právnych predpisov. Členmi pracovnej skupiny by mali byť minimálne švajčiarsky správca registra a ústredný správca registra Únie.
                  
               
                     (7)
                  
                  
                     Pozícia Únie v spoločnom výbore by preto mala byť založená na návrhu rozhodnutia spoločného výboru,
                  
               PRIJALA TOTO ROZHODNUTIE:
         
            Článok 1
            Pozícia, ktorá sa má v mene Únie zaujať na treťom zasadnutí spoločného výboru zriadeného Dohodou medzi Európskou úniou a Švajčiarskou konfederáciou o prepojení ich systémov obchodovania s emisiami skleníkových plynov v súvislosti s prijatím spoločných operačných postupov, ako aj zriadením pracovnej skupiny podľa článku 12 ods. 5 dohody, je založená na návrhu rozhodnutia spoločného výboru (3).
            Zástupcovia Únie v spoločnom výbore môžu odsúhlasiť menšie zmeny návrhu rozhodnutia spoločného výboru bez ďalšieho rozhodnutia Rady.
         
         
            Článok 2
            Toto rozhodnutie nadobúda účinnosť dňom jeho prijatia.
         
         
            V Luxemburgu 12. októbra 2020
            
               
                  Za Radu
               
               
                  predseda
               
               J. BORRELL FONTELLES
            
         
         
            (1)  Ú. v. EÚ L 322, 7.12.2017, s. 3.
         
            (2)  Rozhodnutie Rady (EÚ) 2018/219 z 23. januára 2018 o uzavretí Dohody medzi Európskou úniou a Švajčiarskou konfederáciou o prepojení ich systémov obchodovania s emisiami skleníkových plynov (Ú. v. EÚ L 43, 16.2.2018, s. 1).
         
            (3)  Pozrite dokument ST 10831/20 na http://register.consilium.europa.eu.